**TREĆA SJEDNICA SAVJETA ZA SARADNJU SA ISELJENICIMA**

**27. jul 2018.**

Poštovani predsjedniče Skupštine, gospodine Brajoviću,

Poštovani izaslaniče predsjednika Crne Gore, gospodine Roćen,

Bivši predsjedniče Crne Gore, gospodine Vujanoviću,

Poštovani članovi Savjeta,

Poštovani ministri i poslanici,

Dame i gospodo,

Dozvolite mi najprije da vas u ime Uprave za dijasporu i u svoje lično ime pozdravim i zahvalim na odzivu u ovolikom broju, a članovima Savjeta iz dijaspore poželim i dobrodošlicu u svoju maticu i svoj zavičaj.

Danas smo ovdje da bi, u skladu sa Zakonom o saradnji Crne Gore sa iseljenicima, održali treću godišnju sjednicu Savjeta za saradnju sa iseljenicima, rezimirali ono što se realizovalo u prethodnoj i predložili aktivnosti za sljedeću godinu.

Savjet za saradnju sa iseljenicima, kao jedno od novih rješenja uvedeno Zakonom o saradnji sa iseljenicima – konstituisan je septembra 2016.godine kao savjetodavno tijelo Vlade Crne Gore koje učestvuje u kreiranju i sprovođenju politike i ukupnih aktivnosti saradnje sa iseljenicima.

Za svega dvije godine od svog konstituisanja Savjet je uspio da prepozna ključne probleme i potrebe našeg iseljeništva širom svijeta, kao i da predloži realizaciju više aktivnosti koje bi Vlada CG i nadležne institucije mogle preduzeti na planu unapredjenja odnosa i saradnje sa iseljenicima, a koje će naći svoje mjesto u budućoj Strategiji saradnje sa iseljenicima čije usvajanje se očekuje u prvoj polovini naredne godine.

S obzirom da se radi o prvom sastavu jednog novo formiranog tijela, možemo reći da su tri godine za nama bile uspješne sa stanovišta postignutih rezultata ovog tijela i da se, uprkos početnim problemima, formiranje ovog tijela pokazalo opravdanim i potrebnim. Jer, naglasiću, po prvi put dijaspora ima mogućnost da preko Savjeta kandiduje pitanja od interesa za iseljeništvo, ukaže na probleme sa kojima se srijeće i sugeriše načine njihovog rješavanja.

Uprava za dijasporu je, mogu slobodno reći, u ovom tijelu i njegovim članovima koji predstavljaju zemlje sa najvećom koncentracijom naših iseljenika širom svijeta, ali i državne i lokalne organe i institucije, dobila ozbiljnog, pouzdanog i vrijednog saradnika. Saradnika, ličnim iskustvom upućenog u problematiku, saradnika motivisanog ljubavlju prema zemlji u kojoj je rođen ili iz koje potiče, saradnika koji želi da tu ljubav prenese na mlađe generacije i konačno saradnika čiji se interes u potpunosti poklapa sa težnjama i interesima Crne Gore i njenih građana. A to je da svoju i budućnost ove zemlje gradimo u zajedništvu, da znamo jedni za druge, da sačuvamo i njegujemo ono što je najvrednije - naš nacionalni identitet, jezik, kulturu, prepoznatljivu vjekovnu tradiciju, multikulturalni građanski model savremenog crnogorskog društva i države Crne Gore, kao i da unaprijedimo ekonomsku saradnju, statusna prava dijaspore i zaštitimo njene interese, ali i ojačamo ulogu koju iseljenici imaju i koju će uvijek imati u razvoju Crne Gore.

Dragi prijatelji,

Često se kaže da je još jedna Crna Gora izvan njenih granica. Dijaspora predstavlja veliki socijalni, stručni, intelektualni i ekonomski potencijal naše zemlje, koja predstavlja čvrst oslonac i snagu našeg budućeg razvoja i prosperiteta. Iseljenici su bili i ostali najbolji promoteri i ambasadori svoje zemlje Crne Gore. Zahvalni smo vam za ogromni trud koji ulažete u očuvanje našeg imena i identiteta iseljenika svih generacija.

Iako smo oduvjek bili svjesni podrške koju imamo u našoj dijaspori – rekao bih najviše u ljubavi i odanosti svojoj domovini, ipak se može reći da su najveći uspjesi na planu unapredjenja saradnje i jačanja odnosa izmedju matice i dijaspore postignuti u prethodnih nekoliko godina, a naročito od usvajanja prvog zakona o saradnji Crne Gore sa iseljenicima koji je usvojen jula 2015. godine.

Usvajanje ovog zakona u prethodne tri godine rezultiralo je nizom novina i unapredjenja na ovom planu. Osnovan je Savjet za saradnju sa iseljenicima, kao savjetodavno tijelo Vlade Crne Gore i organizovane tri godišnje sjednice ovog tijela. Takođe je organizovana manifestacija Dani iseljenika koja će postati tradicionalna, dodijeljene su prve nagrade iseljenicima i iseljeničkim organizacijama, počelo se sa izdavanjem iseljeničke knjižice, urađena je web aplikacija za evidenciju iseljenika, organizovana naučna konferencija na kojoj je učestvovalo 35 naših naučnika iz dijaspore i uopšte na jedan organizovaniji i sistematičniji način radilo se na unapredjenju odnosa sa našim iseljeništvom.

Prije nekoliko dana, na snagu je stupio i novi zakon o saradnji Crne Gore sa dijasporom koji uvodi još jedu novinu, a to je mogućnost sufinansiranja programa i projekata organizacija iseljenika, što će siguran sam rezultirati brojnim projektima i aktivnostima od interesa za dijasporu, ali i maticu.

Sve što je urađeno, a biću samo objektivan ako kažem da je urađeno mnogo, otvorilo je nove prostore za saradnju i unapređenje brige i odgovornog odnosa matice prema svojoj dijaspori. Vjerujem da će se u budućnosti otvarati novi prostori saradnje i osmišljavati novi projekti od obostranog interesa.

Partnerskih odnosa i saradnje kojima težimo, ne može biti bez ovakvih susreta na kojima ćemo otvoreno razgovarati o potrebama, očekivanjima i potencijalima dijaspore, ali i mogućnostima Crne Gore da na iste odgovori ili im izadje u susret.

Vlada Crne Gore i nadležno Ministarstvo vanjskih poslova nikad nijesu bili odlučniji i spremniji da izađu u susret vašim zahtjevima i očekivanjima. Sada, kada svoju politiku saradnje sa iseljenicima gradi na čvrstim institucionalnim osnovama i na zakonu utemeljenim obavezama, realno je očekivati još bolje rezultate.  Moramo postaviti jasne ciljeve, operacionalizovati ih i vremenski odrediti. Samo na taj način će naša okupljanja dobiti svoj smisao. Izostane li taj dio, imaćemo ugodno sjećanje na vrlo lijepo susrete, a to ne može biti dovoljan cilj. Za nas, kao malobrojni narod, briga o dijaspori zaslužuje posebnu pažnju i djelovanje svih relevantnih državnih institucija. Ovo je naša zajednička priča i mora biti sistemski vođena, pri čemu svako pojedinačno treba odraditi svoj dio posla.

Iskoristiću priliku i da vas pozovem na centralnu proslavu manifestacije Dani iseljenika, koja će se ponedjeljak 30. jula održati u Gusinju. U zajedništvu je naša snaga i mogućnost da uradimo više na unapredjenju odnosa matice i dijaspore, što je naš dug i obaveza prema slavnim precima, budućim naraštajima i domovini Crnoj Gori.

Stoga bih zaključio kako je od izuzetne važnosti za Crnu Goru povezivanje iseljeništva kroz sadržaje koje nudimo s ciljem unapređenja programa, te društva u cjelini kroz razmjenu iskustava koje se svakako događa druženjem, te međusobnim približavanjem i izgradnjom međusobnog uvažavanja i povjerenja.

U želji da kao i do sada Crna Gora ostane u vašim srcima, da sa ljubavlju i ponosom njegujete svoje nacionalno biće, tradiciju, kulturu i običaje i u kontinuitetu čuvate i jačate vezu sa svojom maticom, želim vam uspješan nastavak rada i prijatan boravak u Crnoj Gori.

Za nas i buduće generacije! Za Crnu Goru! Živjeli!

Zahvaljujem na pažnji.